矮松赋
王曾 (Song)
齐城西南隅矮松园，自昔之閒馆，此邦之胜概。二松对植，卑枝四出，高不倍寻，周且百尺，轮囷偃亚，观者骇目。盖莫知其年祀，亦靡记其本原，真造化奇诡之绝品也。曾咸平中忝乡荐，登甲科，蒙被宠灵，践历清显，几三十载。前岁秋始罢冢司，出守青社。下车之后，省闾里，访故旧，则曩之耆耋悉沦逝，童冠皆壮老，邑居风物，触目迁变，惟彼珍树，依然故态。窃谓是松也，匪独以后凋，克固岁寒，抑由拥肿支离，不为世用，故能宅兹皋壤，免于斤斧。向若负构厦之材，竦凌云之干，必将为梁栋，戕伐无馀，又安得保其天年，全其生理哉！感物兴叹，聊为赋云。惟中齐之旧国，乃东夏之奥区。有囿游之胜致，直廛闬之坤隅。伟茂松之骈植，轶众木而特殊。上轮囷以夭矫，旁翳荟而纷敷，广庭庑之可庇，高寻常之不踰。枝拥阏兮以横亘，根蹙缩兮盘纡。徒观其前瞻林岭，却顾康衢，宅宝势兮葱郁，据右地兮膏腴。类蟠蛰兮蛟蜧，讶腾倚兮虎貙。将拿攫兮未奋，忽伏窜兮争趋。色斗鲜兮欲滴，形诡俗兮难图。远而望之，蔚兮若抟鹏之出沧海；迫而察之，黕兮若方舆之承宝盖。矗洞口之归云，堆岩阿之宿霭。谈挥麈兮何多，被集翠兮增汰。度朔吹兮飕飗，含阳晖兮晻蔼。吾不知其几千岁，起毫末而硕大。昔去里兮离邦，攀绿条兮彷徨。今剖符兮临郡，识奇树兮青苍。怵光景兮遄迈，嘉岁寒兮益彰。叶毵毵兮不改，情眷眷兮难忘。异古人之叹柳，协予志之恭桑。信矣夫，卑以自牧，终然允臧。效先哲之俯偻，法幽经之伏藏，愿跼影于涧底，厌争荣于豫章。鄙直木兮先伐，惧秀林兮见伤。幸高梧之垂荫，愧脩竹之联芳。鸾乍迷于枳棘，鴳每误于榆枋。媲周《雅》之蹐地，符羲《易》之巽床。既交让以屈节，复善下而同方。自储精于甘露，不受命于繁霜。客有系而称曰：材之良兮，梓匠之攸贵；生之全兮，蒙庄之所美。茍入用于钩绳，宁委迹于尘滓？俾其天性而称珍，曷若存身而受祉？纷异趣兮谁与归？当去彼而取此。